1. Johdanto

Rautateiden turvallisuudesta 11. toukokuuta 2016 annetun Euroopan parlamentin ja neuvoston direktiivin (EU) 2016/798 6 artiklan 6 kohdassa ja 7 artiklan 6 kohdassa siirretään komissiolle 15. kesäkuuta 2016 alkaen viiden vuoden ajaksi valta antaa delegoituja säädöksiä 27 artiklassa säädettyjen edellytysten mukaisesti. Tätä säädösvallan siirtoa jatketaan ilman eri toimenpiteitä samanpituisiksi kausiksi.

Covid-19-epidemian aiheuttaman poikkeuksellisen ja ennalta arvaamattoman tilanteen vuoksi EU:n jäsenvaltioille annettiin lisäaikaa saattaa direktiivi (EU) 2016/798 osaksi kansallista lainsäädäntöä antamalla 25. toukokuuta 2020 Euroopan parlamentin ja neuvoston direktiivi (EU) 2020/700. Sillä muutetaan direktiivejä (EU) 2016/797 ja (EU) 2016/798 pidentämällä määräaikoja, joihin mennessä direktiivit on saatettava osaksi kansallista lainsäädäntöä. Direktiivin (EU) 2016/798 muutoksessa direktiiviin lisättiin myös kaksi uutta säännöstä, 6 a ja 27 a artikla.

Direktiivin (EU) 2016/798 6 a artiklan mukaan komissio voi yhdenmukaistaa direktiivin (EU) 2016/798 6 artiklan 6 kohdan nojalla annettujen delegoitujen säädösten soveltamispäivät pidennetyn kansallisen lainsäädännön osaksi saattamisen määräajan kanssa (ajallisesti rajattu säädösvallan siirto). Valta antaa tällaisia säädöksiä siirretään 28. toukokuuta 2020 ja 31. lokakuuta 2020 väliseksi ajaksi. Direktiivin (EU) 2016/798 27 a artiklassa säädetään erityisestä kiireellisestä menettelystä kyseisten säädösten hyväksymiseksi.

Tämä kertomus koskee edellä kuvattua siirrettyä säädösvaltaa, ja siinä luetellaan säädökset, jotka komissio on antanut tätä säädösvaltaa käyttäessään.

2. Kertomuksen oikeusperusta

Direktiivin (EU) 2016/798 27 artiklan 2 kohdan mukaisesti komission oli laadittava siirrettyä säädösvaltaa koskeva kertomus viimeistään 15. syyskuuta 2020.

Kuten edellä on selitetty, covid-19-epidemian vuoksi toteutettiin kuitenkin toimenpiteitä komission siirretyn säädösvallan laajentamiseksi. Vaikka tämä kertomus on esitetty myöhässä, se on kattavampi, koska se kattaa siirretyn säädösvallan käytön kokonaisuudessaan.

3. Siirretyn säädösvallan käyttäminen

Seuraavassa taulukossa esitetään asiaankuuluvat säädösvallan siirrot:

Säädösvallan siirrot

direktiivissä (EU) 2016/798 Delegoidun säädöksen säädösvallan siirron kuvaus 6 artiklan 6 kohta yhdessä 6 artiklan 1 kohdan kanssa Komissiolle siirretään valta antaa 27 artiklan mukaisesti delegoituja säädöksiä, jotka koskevat yhteisten turvallisuusmenetelmien sisältöä seuraavilla aloilla: ·riskien arviointimenetelmät; ·menetelmät, joilla arvioidaan 10 ja 12 artiklan mukaisesti myönnettyjen turvallisuustodistusten ja turvallisuuslupien vaatimusten noudattaminen; ·kansallisten turvallisuusviranomaisten soveltamat valvontamenetelmät sekä rautatieyritysten, rataverkon haltijoiden ja kunnossapidosta vastaavien yksikköjen soveltama omavalvonta; ·rautatietoimijoiden ja niiden toiminnan turvallisuustason arviointimenetelmät kansallisella ja unionin tasolla; ·turvallisuustavoitteiden saavuttamisen arvioinnin menetelmät kansallisella ja unionin tasolla; ja ·mahdolliset muut menetelmät, jotka kattavat turvallisuusjohtamisjärjestelmän sellaiset menettelyt, jotka on tarpeen yhdenmukaistaa unionin tasolla. 6 a artikla (28. toukokuuta 2020 – 31. lokakuuta 2020) Yhteisten turvallisuusmenetelmien yhdenmukaistaminen tarkistetun direktiivin (EU) 2016/798 täytäntöönpanon määräaikojen kanssa. Komissiolle siirretään valta antaa delegoituja säädöksiä 27 artiklan mukaisesti 6 artiklan 6 kohdan nojalla annettujen delegoitujen säädösten soveltamispäivien yhdenmukaistamiseksi 33 artiklan 2 a kohdassa säädetyn kansallisen lainsäädännön osaksi saattamisen määräajan kanssa. Tämän artiklan nojalla annettaviin delegoituihin säädöksiin sovelletaan 27 a artiklassa säädettyä menettelyä. 7 artiklan 6 kohta yhdessä 7 artiklan 1 kohdan kanssa Komissiolle siirretään valta antaa 27 artiklan mukaisesti delegoituja säädöksiä, jotka koskevat yhteisten turvallisuustavoitteiden sisältöä seuraavilla aloilla: ·matkustajiin, henkilöstöön, mukaan luettuna työntekijät tai alihankkijat, tasoristeysten käyttäjiin ja muihin kohdistuvat henkilökohtaiset riskit sekä alueella luvattomasti oleviin henkilöihin kohdistuvat henkilökohtaiset riskit, sanotun kuitenkaan rajoittamatta voimassa olevia kansallisia ja kansainvälisiä vastuusääntöjä; ·yhteiskuntaan kohdistuvat riskit.

Komissio on käyttänyt direktiivin (EU) 2016/798 6 artiklan 6 kohdan mukaista valtaansa antamalla seuraavat säädökset:

a)komission delegoitu asetus (EU) 2018/761, annettu 16 päivänä helmikuuta 2018, kansallisten turvallisuusviranomaisten turvallisuustodistuksen tai turvallisuusluvan myöntämisen jälkeen suorittamaa valvontaa koskevien yhtenäisten turvallisuusmenetelmien vahvistamisesta Euroopan parlamentin ja neuvoston direktiivin (EU) 2016/798 nojalla sekä komission asetuksen (EU) N:o 1077/2012 kumoamisesta , ja

b)komission delegoitu asetus (EU) 2018/762, annettu 8 päivänä maaliskuuta 2018, turvallisuusjohtamisjärjestelmän vaatimuksia koskevien yhteisten turvallisuusmenetelmien vahvistamisesta Euroopan parlamentin ja neuvoston direktiivin (EU) 2016/798 nojalla sekä komission asetusten (EU) N:o 1158/2010 ja (EU) N:o 1169/2010 kumoamisesta.

Näissä delegoiduissa asetuksissa vahvistetaan yhtenäiset menetelmät, jotka olisi sisällytettävä yhteisiin turvallisuusmenetelmiin turvallisuuden takaamiseksi ja parantamiseksi kansallisten turvallisuusviranomaisten harjoittaman valvonnan ja turvallisuusjohtamisjärjestelmää koskevien vaatimusten vahvistamisen avulla. Näin voidaan helpottaa, parantaa ja kehittää rautatieliikennepalveluja unionissa ja kolmansien maiden kanssa sekä edistää yhtenäisen eurooppalaisen rautatiealueen toteuttamista ja sisämarkkinoiden asteittaista toteuttamista.

Komissio on käyttänyt direktiivin (EU) 2016/798 6 a artiklan mukaista valtaansa antamalla 12. kesäkuuta 2020 komission delegoidun asetuksen (EU) 2020/782 delegoitujen asetusten (EU) 2018/761 ja (EU) 2018/762 muuttamisesta niiden soveltamispäivien osalta Euroopan parlamentin ja neuvoston direktiivin (EU) 2016/798 kansallisen lainsäädännön osaksi saattamisen määräajan jatkamisen vuoksi.

Tällä delegoidulla asetuksella annettiin jäsenvaltioille mahdollisuus pidentää komission delegoitujen asetusten (EU) 2018/761 ja (EU) 2018/762 tiettyjen säännösten soveltamisen määräaikaa covid-19-epidemiaan liittyvien poikkeuksellisten olosuhteiden vuoksi.